ගම නැඟුම වැඩසටහන යටතේ මාවනැල්ල මැතිවරණ කොට්ඨාසයේ පහළ කඩුගන්නාව සහ වෑගන්තලේ ප්‍රදේශවල ජල හිඟය මඟහැරවීමට ජල යෝජනා ක්‍රම දෙකක් ඇරැඹිණි.මේ සඳහා එවකට මාවනැල්ල ප්‍රධාන සංවිධායක හා සබරගමුව පළාත් සභා මන්ත්‍රී ආනන්ද මිල්ලන්ගොඩ මහතා විසින් කරන ලද යෝජනාවක් අනුව එවකට මුදල් හා ක්‍රමසම්පාදන නියෝජ්‍ය ඇමැති රංජිත් සියඹලාපිටිය මහතා විසින් අයවැයෙන් තමාට ලැබුණු මුදලින් මිලියන 90 ක මුදලක් මෙම ජල යෝජනා ක්‍රම දෙකට ලබා දී තිබේ.ඒ අනුව මිලියන 30 ක් පමණ වැයකර වෑගන්තලේ ඉදිකරන ලද ජල යෝජනා ක්‍රමයේ වැඩ නිමාකර පසුගියදා ජනතා අයිතියට පැවරිණි.එහෙත් පහළ කඩුගන්නාවේ ජල යෝජනා ක්‍රමයේ වැඩ තාමත් අවසන් කර නැත.අසුපැනි ඇල්ල ජල යෝජනා ක්‍රමයෙන් ජල නළ එළා ලබාගන්නා ජලය හිඟුල – වැලමිටි හන්දිය සහ පහළ කඩුගන්නාව ජල ටැංකි මගින් කඩුගන්නාව ජල යෝජනා ක්‍රමයට සම්බන්ධ වන ගම් 42 ක පමණ ජනතාවකට අවශ්‍ය ජල පහසුකම් ලබාදීමට ඒවා බෙදාහැරීමට අවශ්‍ය කරන ජලනළ ලබා නොදීම නිසා වසර 5 කට පෙර ඉදිකරන ලද ගොඩනැගිලි ප්‍රධාන ජලනළ දැනට දිරාපත් වෙමින් පවතී.මෙම ජල යෝජනා ක්‍රමය ක්‍රියාත්මක කිරීම සඳහා අදාළ නිලධාරීන් ක්‍රියාත්මක විය යුතු බව ප්‍රදේශවාසීහු පවසති. .